ประกาศกระทรวงการคลัง เรื่อง การกู้เงินเพื่อให้กู้ต่อ ในปีงบประมาณ พ.ศ. 2555 ครั้งที่ 2
ประกาศกระทรวงการคลัง
ประกาศกระทรวงการคลัง
เรื่อง
การกู้เงินเพื่อให้กู้ต่อ ในปีงบประมาณ พ.ศ. ๒๕๕๕ ครั้งที่ ๒[๑]
 

เพื่อให้เป็นไปตามความในมาตรา ๑๖
แห่งพระราชบัญญัติการบริหารหนี้สาธารณะ พ.ศ. ๒๕๔๘ กระทรวงการคลัง
ขอประกาศให้ทราบทั่วกันว่า

กระทรวงการคลังโดยความเห็นชอบของคณะรัฐมนตรี ตามมติคณะรัฐมนตรี
เมื่อวันที่ ๒๗ พฤศจิกายน ๒๕๕๑ และวันที่ ๒๗ กันยายน ๒๕๕๔
อาศัยอำนาจตามความในมาตรา ๗ ประกอบมาตรา ๒๐ และมาตรา ๒๕
แห่งพระราชบัญญัติการบริหารหนี้สาธารณะ พ.ศ. ๒๕๔๘ ซึ่งแก้ไขเพิ่มเติมโดยพระราชบัญญัติการบริหารหนี้สาธารณะ
(ฉบับที่ ๒) พ.ศ. ๒๕๕๑ ได้ดำเนินการกู้เงิน โดยมีรายละเอียดและเงื่อนไข
ดังต่อไปนี้

๑. ผู้ให้กู้ :
ธนาคารกรุงไทย จำกัด (มหาชน)

๒. วัตถุประสงค์ในการกู้
: เพื่อให้กู้ต่อสำหรับโครงการรถไฟฟ้าสายสีเขียว ช่วงแบริ่ง-สมุทรปราการ
ของการรถไฟฟ้าขนส่งมวลชนแห่งประเทศไทย

๓. รายละเอียดเงื่อนไข
:
๓.๑ ระยะเวลากู้เงิน ๔ ปี นับตั้งแต่วันที่ ๓ กุมภาพันธ์ ๒๕๕๕
เป็นต้นไป
๓.๒ วงเงินกู้ จำนวน ๒,๐๐๐,๐๐๐,๐๐๐ บาท (สองพันล้านบาทถ้วน)
กระทรวงการคลังจะทยอยเบิกเงินกู้ นับตั้งแต่วันที่ ๓ กุมภาพันธ์ ๒๕๕๕
จนถึงวันที่ ๓ กุมภาพันธ์ ๒๕๕๖ โดยจะแจ้ง ผู้ให้กู้ ทราบล่วงหน้าไม่น้อยกว่า ๒
วันทำการ
๓.๓ อัตราดอกเบี้ย เท่ากับอัตราดอกเบี้ยอ้างอิง บวกร้อยละ ๐.๒๕ ต่อปี
โดยปรับอัตราดอกเบี้ยทุกงวด ๖ เดือน หากอัตราดอกเบี้ยอ้างอิงมีการเปลี่ยนแปลง
การคำนวณดอกเบี้ยใช้หลักเกณฑ์หนึ่งปี มี ๓๖๕ วัน
แล้วนับตามจำนวนวันที่เกิดขึ้นจริง เศษของหนึ่งสตางค์ให้ปัดทิ้ง
อัตราดอกเบี้ยอ้างอิง หมายความว่า
อัตราดอกเบี้ยอ้างอิงระยะสั้นตลาดกรุงเทพ (BIBOR) ระยะ ๖
เดือน ตามประกาศธนาคารแห่งประเทศไทย
๓.๔ การชำระดอกเบี้ย
กระทรวงการคลังจะชำระดอกเบี้ยเงินกู้ให้ ผู้ให้กู้ ทุกงวด ๖ เดือน
ในวันที่ ๓ กุมภาพันธ์ และ ๓ สิงหาคม ของทุกปี โดยจะชำระดอกเบี้ยงวดแรก ในวันที่ ๓
สิงหาคม ๒๕๕๕ และชำระดอกเบี้ยงวดสุดท้ายพร้อมต้นเงินกู้ ณ วันสิ้นสุดสัญญาเงินกู้
ซึ่งจะปรับอัตราดอกเบี้ยอ้างอิงทุกงวด ๖ เดือน หากมีการเปลี่ยนแปลง
การชำระดอกเบี้ยงวดแรก กระทรวงการคลังจะใช้อัตราดอกเบี้ยอ้างอิงระยะสั้นตลาดกรุงเทพระยะ
๖ เดือน (BIBOR) ตามประกาศธนาคารแห่งประเทศไทย ณ
วันประมูลเงินกู้ สำหรับอัตราดอกเบี้ยในงวดต่อ ๆ ไป จะใช้อัตราดอกเบี้ยอ้างอิง ๒
วันทำการ ก่อนวันครบกำหนดชำระดอกเบี้ย เพื่อใช้คำนวณดอกเบี้ยในช่วงระยะเวลา ๖
เดือนถัดมา
๓.๕ การชำระต้นเงิน
กระทรวงการคลังจะชำระคืนต้นเงินกู้ทั้งจำนวน ณ
วันสิ้นสุดสัญญากู้เงิน คือวันที่ ๓ กุมภาพันธ์ ๒๕๕๙
๓.๖ การชำระหนี้ก่อนกำหนด
กระทรวงการคลังสามารถชำระคืนเงินกู้ก่อนครบกำหนดได้ทั้งจำนวนหรือบางส่วน
โดยกระทรวงการคลังจะแจ้งให้ ผู้ให้กู้ ทราบล่วงหน้าไม่น้อยกว่า ๓ วันทำการ
๓.๗
หากวันครบกำหนดชำระต้นเงินกู้ตรงกับวันหยุดราชการหรือวันหยุดธนาคารแห่งประเทศไทย
ก็ให้เลื่อนไปชำระในวันทำการถัดไป
๓.๘ ไม่มีค่าธรรมเนียมและค่าใช้จ่ายใด ๆ


ประกาศ
ณ วันที่ ๓๐ มกราคม พ.ศ. ๒๕๕๕
สุภา ปิยะจิตติ
รองปลัดกระทรวงการคลัง
หัวหน้ากลุ่มภารกิจด้านรายจ่ายและหนี้สิน
ปฏิบัติราชการแทน
รัฐมนตรีว่าการกระทรวงการคลัง










ปริยานุช/ผู้จัดทำ
๒๑ กุมภาพันธ์
๒๕๕๕

ชาญ/ผู้ตรวจ
๒๔ กุมภาพันธ์
๒๕๕๕

















































[๑] ราชกิจจานุเบกษา
เล่ม ๑๒๙/ตอนพิเศษ ๓๕ ง/หน้า ๑๒/๑๔ กุมภาพันธ์ ๒๕๕๕